Hamarabb megtalálják a magas vérnyomásos betegeket Amerikában
Több évtizedes szűrővizsgálati programok, médiakampányok és szakorvosi erőfeszítések után az Egyesült Államokban mérhetően javult a leggyakoribb szív- és érrendszeri betegség, a magas vérnyomás diagnosztikája és kezelése - derült ki központi statisztikai jelentésből, amely az utóbbi tíz év adatait ismerteti.
A szívgyógyászok régóta mondják, hogy a magas vérnyomással kapcsolatos helyzet világszerte a felezési szabálynak felel meg: a magas vérnyomású emberek fele tudja, hogy vérnyomása kórosan emelkedett, az így kiszűrt betegeknek fele kap kezelést és a kezeltek fele szedi úgy a gyógyszereket, hogy a vérnyomása megfelelő értékre csökkenjen. 

Az egészségügyi adatokkal foglalkozó amerikai hatóságok 1971-ben indították el azt a programot, mely a népesség ilyen értelmű állapotát folyamatosan követi. Az életmódra vonatkozó ismereteket kérdőívek útján gyűjtik össze, az egészségre és a testi állapotra vonatkozó adatokat is mérések útján rögzítik. Most az utóbbi évtizedre vonatkozó egészségügyi helyzetet hozták nyilvánosságra. 

Mint kiderült, a magas vérnyomás előfordulási gyakorisága ebben az időszakban értékelhetően nem változott, 30 százalék maradt, mind a nők, mind a férfiak körében. Jelentősen javult viszont az, hogy sokkal több embernek mérik meg rendszeresen a vérnyomását, így hamarabb megtalálják a betegeket és sokkal többen kapnak ennek megfelelően kezelést, mint korábban bármikor. 

Igen sokféle hatásos gyógyszer került forgalomba, az agyi katasztrófa és a szívinfarktus gyakorisága mérhetően csökkent az Egyesült Államokban. Az új statisztikák szerint a magas vérnyomású embereknek már 80,6 százaléka tisztában van azzal, hogy kezelést igénylő beteg. Korábban, 1999-2000 időszakában ez csak 69,6 százalék volt. Ez a sokféle területről származó amerikaiak körében általában érvényes volt, kivéve a mexikói eredetű amerikaiakat. 

A normális értékre csökkentett vérnyomás a kezelt betegek felében stabilnak bizonyult, ami tíz esztendeje csak 30,3 százalékra volt igaz. Ez fontos eredmény, de azt jelenti, hogy a magas vérnyomású, általában gyógyszert szedő betegeknek a fele továbbra is fokozottan veszélyeztetett szélütés és szívinfarktus szempontjából. "Jó hírek, de még mindig sok a tennivaló" - foglalta össze a jelentést Thomas Giles professzor.
szívbetegség magas vérnyomás